Das isch duezmal ä wichtigs Amt gsii, wo drum vum Appelaziuus­grichtspresidänt Adam Bluemer höchschtpersööndli uusgüebt worde isch (und das isch ja immerhii dr Vatter gsii vum schpeetere Bundesgrichtspresidänt Johann  Jakob). Zwar isch d Trännig zwüschet refermiertem und katholischem Salz churz drvoor abgschafft worde, aber «Salzauswäger» hätts au wiiterhii i jedem Dorf ggii - und das ja nuch bis wiit i das zwänzgischt Jahrhundert. Was aber sind «Sinner» gsii? Da möstemer etz wider d Hischtooriker frage. Ich nime aa ä-n-Art Eichmeischter - z Glaris und z Mullis hätts uf all Fäll je eine gii für «Gewichte», «Flüssigkeitsmasse», «trockene Hohl- und Längenmasse» und für «Fässer».